Dit is woorde wat my in die vorige week getref het. Woorde wat so kosbaar is ook op die laaste dag van 2016. As ons terugkyk na die afgelope jaar is ons dan mense wat kla? Dit kan wees dat hierdie jaar vir jou 'n donker jaar was. Soos Jesaja hier praat van duisternisse. Ons kan kla. Dit kan wees dat dit donker lyk as jy op die tree staan om die nuwe jaar in te gaan. Hoe belangrik is dit om te besef wie hierdie woorde sê. Dit is 'n profesie oor Christus wat kom. Hy het in die grootste duisternis gekom. Dit was so stikdonker op die middel van die dag toe Hy aan die kruis gehang het. Pikdonker want Vader in die hemel het toe nie gekom om Hom te help nie. Hy moes heeltemal alleen vir sondaars soos jy en ek ly. Wat het Hy toe verdien vir elkeen wat in sy of haar nood na Christus vlug? Dat ons altyd op die HERE kan vertrou en op Hom steun. Ons mag weet dat vir ons dit nooit regtig stikdonker word al voel dit vir jou regtig so. Wie regtig met Christus leef kan weet dat die HERE by jou is, jou dra ook in die bitterste verdriet. Op hierdie laaste dag van 2016 kan ons ons vertroue op die HERE stel. Dan weet ons in hartseer en blydskap dat die HERE ons as ons Vader die toekoms indra. Christus het vir ons in alles 'n geseënde uiteinde van 2016 en 'n geseënde ingang in 2017 verdien!